'Red Beast' sien kans vir groot Wilhelm | Netwerk24
Deur Michael Green 04 Maart 2021 11:03
Daarom het hy dadelik die uitdaging aanvaar toe die boks-afrigter Alan Toweel hom onlangs namens sy bokser Wilhelm Nebe uitgedaag het.
Josh Pretorius sien uit na sy komende geveg teen Wilhelm Nebe. Foto: Facebook
"As dit nie vir Covid-19 was nie, sou ons baie vroeër teen mekaar geboks het. Maar soos sake nou staan, pak ons mekaar hopelik teen die einde van Mei," sê Pretorius.
In sy laaste geveg in Desember verlede jaar het Pretorius teen Tian Fick met punte verloor.
Daardie geveg was om die vakante SA swaargewigtitel.
Fick het intussen aangedui dat hy dalk van die titel afstand gaan doen om hom teen internasionale teenstanders te toets.
Fick boks juis op 11 April in Kiëf in die Oekraïne teen Andriy Rudenko.
"As hy dit doen (van die titel afstand doen), wil ek in 'n posisie wees om vir die titel te baklei. Ek moet besig bly en ek moet my gevegte wen," sê Pretorius.
Nebe is nog baie rou en het maar net vier beroepsgevegte agter die rug.
Daar is egter nie baie swaargewigte in die land nie en Toweel meen dat sy bokser baie kan leer deur te veg teen Pretorius, wat al 12 keer in die geldkryt in aksie was.
"Hy (Nebe) is baie groot. Fick was lank en Nebe is groot. Lank of groot, ek sien vir almal kans," sê Pretorius.
Volgens hom sal hy waarskynlik in Blairgowrie in Randburg teen Nebe te staan kom.
"Hopelik sal toeskouers al teen daardie tyd by die geveg toegelaat word."
Pretorius sê ook hy is bly oor die nuus dat Chris Thompson dit oorweeg om van junior swaargewig na swaargewig op te skuif.
Thompson het Pretorius in Mei 2017 in Durban met punte oor vier rondes verslaan.
Ná daardie geveg het Thompson afgeskuif junior swaargewigte toe, maar hy wil glo nou weer as swaargewig baklei.
"Hoe meer swaargewigte, hoe beter. Dit beteken meer gevegte," meen Pretorius.
Wilhelm Nebe is 'n groot en aggressiewe jong bokser. Foto: Facebook
Vir Thompson skrik hy ook nie.
"Toe ons twee laas teen mekaar geboks het, het ek nog soos 'n skoorsteen gerook. Ek neem my boks deesdae meer ernstig op," waarsku hy.
• Een van die opkomende sterre in die swaargewig-afdeling, Tony Yoka van Frankryk, boks Vrydagaand in Nantes teen Joel Tambwe Djeko van België.
Yoka het in 2016 die goue medalje op die Olimpiese Spele in Rio de Janeiro gewen toe hy Joe Joyce van Brittanje verslaan het.
Die Fransman is tans ná nege gevegte in die beroepskryt onoorwonne. Djeko is veel meer ervare met 17 oorwinnings, twee nederlae en een gelykop-uitslag agter sy naam.